Pár slov na úvod

Svätý Dominik Savio (1842 – 1857) je v kresťanskom svete známy najmä ako patrón miništrantov, čo ale nie je jediný titul pripisovaný tomuto mladému talianskemu svätcovi.

Je tiež mocným orodovníkom bezdetných, neplodných manželstiev, pomocníkom v rizikovom tehotenstve a pri komplikovaných a ťažkých pôrodoch a v neposlednom rade ochrancom všetkých matiek a detí v kolískach.

Od prvého zázraku, ktorý vyprosil svojej matke tak, že jej počas ťažkého pôrodu zavesil na krk stužku, sa k nemu utiekalo už nespočetné množstvo žien. Prosili ho o dar dieťaťa, za šťastný pôrod, ako aj o ochranu života a zdravia ich detí.

Jeho špecifický spôsob príhovoru sa rýchlo rozšíril do celého sveta a jeho stužka bola prijatá s ohromujúcou priazňou. Mnohé matky ju nosia s pevnou dôverou v Božiu pomoc a každý rok pribúdajú záznamy o milostiach, ktoré tak získali.

O šírenie úcty a oddanosti k svätému Dominikovi sa starajú Saleziáni Dona Bosca. Ich domy roztrúsené po celom svete ochotne poskytujú stužku Dominika Savia ženám a matkám, ktoré o ňu požiadajú.

Stužka je hmatateľným prostriedkom na vyprosenie konkrétnej milosti od Pána, a nie akýmsi predmetom pre šťastie! Len ju vlastniť a poverčivo nosiť ako talizman neprinesie nijaké ovocie. K stužke treba pridať to podstatné: modliť sa k Bohu s nezlomnou dôverou, žiť v milosti posväcujúcej a často pristupovať k Eucharistii.

Ako viditeľný znak neviditeľnej milosti má stužka vyjadrovať našu oddanosť Pánovi a ochotu prijať Božiu vôľu, nech už je akákoľvek. Ak máme pokorné srdce, pripomenie nám, aby sme po vypočutí našich modlitieb vrúcne ďakovali Bohu. A, pravdaže, šírili úctu k tomu, na príhovor ktorého nás vypočul – k veľkému sympaťákovi neba, Dominikovi Saviovi.

Vydavateľstvo Zachej.sk

Koniec ukážky